विभिन्न रूपों में पाये जाने वाले पर्णांग अपने अद्भुत और आकर्षक पर्णविन्यास के कारण पुष्पीय पादपों से ज्यादा आकर्षक एवं शोभाकारी होते हैं। शोभाकारी पादपों की श्रेणी में पर्णांगों का एक विशेष स्थान है। इनका उत्कृष्ट आकर्षक एवं जटिल पर्ण विन्यास अनायास ही लोगों को अपनी तरफ आकर्षित करता है तथा यह प्राचीन कला एवं संस्कृति से जोड़ता है। वर्तमान समय में पर्णांग की कई प्रजातियाँ घरों, कार्यालयों, पार्क, विद्यालय तथा औद्योगिक संगठनों की शोभा बढ़ाती हुई दिखती हैं। खासकर, शादी ब्याह जैसे विशेष आयोजनो में घरों तथा स्टेज की शोभा बढाने में पर्णांगों का विशेष महत्व होता है।